የኢትዮጵያ ኢኮኖሚ ለመጪዎቹ አምስት ዓመታት ከዘጠኝ በመቶ በታች እንደሚያድግ አይኤምኤፍ ተነበየ
ገበያ መር የምንዛሪ ተመን ቅድሚያ ከሚሰጣቸው የፖሊሲ ዕርምጃዎች መካከል ተመድቧልየዓለም ገንዘብ ድርጅት (አይኤምኤፍ) ከሳምታት በፊት ‹‹አርቲክል ፎር›› የተሰኘውን የምክክር ሒደት ከመንግሥት ባለሥልጣናት ጋር ካካሄደ በኋላ ሰሞኑን ይፋ ባደረገው ሪፖርት፣ በመጪዎቹ አምስት ዓመታት የኢትዮጵያ ኢኮኖሚ ዕድገት ከዘጠኝ በመቶ በታች እንደሚሆን ተነበየ፡፡ በዚህ ዓመት የ6.2 በመቶ ዕድገት እንደሚኖር ይጠበቃል፡፡ በአይኤምኤፍ ሪፖርት መሠረት የቦርድ ዳይሬክተሮች ከመንግሥት ባለሥልጣናት ጋር ባደረጉት ምክክር ከተነሱ ጉዳዮች መካከል፣ መንግሥት የሚከተለው ጥብቅ የገንዘብ ፖሊሲ በአሁኑ ወቅት ወደ 20 በመቶ ገደማ ያሻቀበውን የዋጋ ግሽበት ቀስ በቀስ ለማረጋጋት ወደ ነጠላ አኃዝ ለማውረድ እንደሚያግዝ ገምግመዋል፡፡ ይሁን እንጂ የሚጠበቀው ዓመታዊ የኢኮኖሚ ዕድገት ግን ከዚህ ቀደም ከነበረው አኳያ እንደሚያሽቆለቁል ተቋሙ በመተንበይ፣ ዘንድሮን ጨምሮ ለመጪዎቹ አምስት ዓመታት ከዘጠኝ በመቶ ያነሰ እንደሚሆን ይፋ አድርጓል፡፡ ዘንድሮ የ6.2 በመቶ የኢኮኖሚ ዕድገት ሲጠበቅ በመጪው ዓመት ወደ 6.1 በመቶ የሚቀንስ ዕድገት ይኖራል ያለው አይኤምኤፍ፣ እ.ኤ.አ. ከ2021 እስከ 2024 ባለው ጊዜ ውስጥ የሚኖረው የኢኮኖሚ ዕድገት ከሰባት በመቶ እስከ ስምንት በመቶ ባለው ክልል ውስጥ እንደሚወሰን በትንበያው አሥፍሯል፡፡ መንግሥት እየተገበረው የሚገኘው አገር በቀል የኢኮኖሚ ሪፎርም ፕሮግራም የተለጠጠ ቢሆንም እንደሚደግፈው፣ የአይኤምኤፍ የቦርድ ዳይሬክተሮችም በመንግሥት ፕሮግራም የተጠቀሱትን የማሻሻያ ዕርምጃዎች እንደሚስማሙባቸው ተገልጿል፡፡ መንግሥት በፕሮግራሙ ሦስት መሠረታዊ መዛባቶችን እንደሚፈታ ማስታወቁ ይታወቃል፡፡ በማክሮ ኢኮኖሚ፣ በመዋቅራዊ ችግሮች፣ እንዲሁም በኢኮኖሚው ዘርፎች መዛባቶች በተለይም በቱሪዝም፣ በማዕድን፣ በአይሲቲና በመሳሰሉት መስኮች ላይ ለውጥ ለማምጣት ያቀደ የአሥር ቢሊዮን ዶላር ፕሮግራም ከዚህ ዓመት ጀምሮ በመተግበር ላይ እንደሚገኝ አስታውቋል፡፡ ለዚህ ፕሮግራም ትግበራ ተጨማሪ የ20 ቢሊዮን ብር ፋይናንስ እንደሚያስፈልገው በገቢዎች ሚኒስቴር መገለጹ ይታወቃል፡፡  በሌላ በኩል የኢትዮጵያ ብሔራዊ ባንክ እስካሁን ለማዕከላዊ መንግሥት፣ እንዲሁም ለኢትዮጵያ ልማት ባንክ የሚያቀርበውን ፋይናንስ በሒደት እንዲያቆም የጠየቀው አይኤምኤፍ፣ የመንግሥት የልማት ድርጅቶችም በሚያገኙት የብድር መጠንና በወጪዎቻቸው ላይ ገደብ ሊጣልባቸው እንደሚገባ አሳስቧል፡፡ ልማት ባንክ ከፍተኛ የተበላሸ የብድር መጠን መሸከሙን ያወሳው አይኤምኤፍ መንግሥት ይህን ተቋም እንዲፈትሸው ከመጠቆም በተጨማሪ፣ የኢትዮጵያ ንግድ ባንክ የሚያስተዳድረው የሀብት መጠንና ጥራቱ እንዲጠና ጠይቋል፡፡ ንግድ ባንክ ከ400 ቢሊዮን ብር በላይ ለመንግሥት የልማት ድርጅቶች እንዳበደረ፣ ከዚህ ቀደም ጠቅላይ ሚኒስትር ዓብይ አህመድ (ዶ/ር) መግለጻቸው ይታወሳል፡፡ ከውጭና ከአገር ውስጥ ምንጮች ሲበደሩ የቆዩ የመንግሥት የልማት ድርጅቶች በመንግሥት የሚሰጣቸው ዋስትና እንዲነሳ ምክረ ሐሳብ በአይኤምኤፍ የቦርድ ዳይሬክተሮች የቀረበ ሲሆን፣ እስካሁን ለተከማቹ የውጭ ብድሮችም መንግሥት የመክፈያ ጊዜ እንዲራዘምለት እንዲጠይቅ አሳስበዋል፡፡ በአሁኑ ወቅት የኢኮኖሚውን (ከጠቅላላ የአገር ውስጥ ምርት አኳያ) 57 በመቶ የብድር ዕዳ ክምችት እንዳለበት አይኤምኤፍ በሪፖርቱ አመላክቷል፡፡ ከዚህ የብድር ዕዳ ውስጥ ከ28 በመቶ በላይ የውጭ ብድሮች የሚሸፍኑት ነው፡፡ መንግሥት ከውጭ እያገኘ ያለው የብድርና ዕርዳታ ገንዘብ እየጨመረ በመምጣቱ፣ የውጭ መጠባበቂያ ክምችቱን አሁን ከሚገኝበት 3.4 ቢሊዮን ዶላር ወደ አራት ቢሊዮን ዶላር ከፍ እንዳደረገው ሲጠቀስ፣ እ.ኤ.አ. በ2024 ወደ ሰባት ቢሊዮን ዶላር እንደሚያድግ ይጠበቃል፡፡ እንዲህ ባለው ሒደት ውስጥ መንግሥት የምንዛሪ ተመኑን እስካሁን ከነበረውና በከፊል ቁጥጥር ከሚያደርግበት አሠራር ተላቆ፣ በገበያ የሚመራ የምንዛሪ ወለድ ሥርዓት እንዲያሰፍን ተጠይቋል፡፡ ብሔራዊ ባንክ በከፊል ቁጥጥር የሚያደርግበት ምንዛሪ፣ የብር የመግዛት አቅም ካለው ትክክለኛ የኢኮኖሚ አቅም አኳያ የተጋነነ ዋጋ ይዟል የሚል መነሻ በመያዝ፣ በተደጋጋሚ ጥያቄ እያቀረበበት ነው፡፡ በመሆኑም በመንግሥት ቅድሚያ ከሚሰጣቸው ዕርምጃዎች መካከል እንደሚሆን የአይኤምኤፍ የቦርድ ዳይሬክተሮች መግለጻቸውን ሪፖርቱ አሥፍሯል፡፡ 